Irrfan Khan

Irrfan Khan (hindi: इरफ़ान ख़ान; født Sahabzade Irfan Ali Khan 7. januar 1965 i Jaipur i delstaten Rajasthan i India, død 29. april 2020 i Mumbai) var en indisk skuespiller og filmprodusent.

Liv og virke

Bakgrunn
Khan ble født i Rajasthan i en muslimsk familie med pathansk bakgrunn. Khans mor Saeeda Begum Khan var fra Jodhpur, og faren, Yaseen Ali Khan, fra landsbyen Khajuriya i Tonk district i Rajasthan, og de drev en dekkforretning. Han tilbrakte barndommen i Tonk, og deretter i Jaipur.

Bollywood
Khan hadde en lang karriere i Bollywood og debuterte med en liten rolle i den prisbelønte filmen Salaam Bombay! fra 1988. Etter flere år med motgang og fikk han hovedrollen i den britiske filmen The Warrior fra 2001. Først i 2003 fikk han sitt gjennombrudd med filmen Hassil og året etter med filmen Maqbool.

Han fikk sitt internasjonale gjennombrudd i A Mighty Heart og The Darjeeling Limited fra 2007, Slumdog Millionaire – Han som hadde svar på alt fra 2008, samt New York, I Love You fra 2009.

Khan hadde også biroller i Hollywood-filmene The Amazing Spider-Man og Historien om Pi fra 2012, Jurassic World fra 2015 og Inferno fra 2016.

I 2018 gjorde Khan det kjent at han hadde blitt diagnostisert med nevroendokrin svulst. Han tilbrakte et år i Storbritannia der han mottok behandling. Hans siste film ble Angrezi Medium, utgitt i mars 2020. Den 28. april 2020 ble han innlagt på sykehus i Mumbai på grunn av en nyreinfeksjon. Helsetilstanden hans ble forverret og han døde dagen etter, 29. april 2020.

Han ble i 2011 hedret med den indiske offisielle sivile utmerkelse Padma Shri for sitt kunstneriske virke.

Referanser

Eksterne lenker 
 
 

Indiske skuespillere
Personer fra Jaipur